黄金无假,阿魏无真。客来主不顾,应恐是痴人。 贫居闹市无人识,富在深山有远亲。 谁人背后无人说,那个人前不说人。 有钱道真语,无钱语不真;不信但看筵中酒,杯杯先劝有钱人。 闹里有钱,静处安身。来如风雨,去似微尘。 长江后浪推前浪,世上新人赶旧人。近水楼台先得月,向阳花木早逢春。 古人不见今时月,今月曾经照古人。 先到为君,后到为臣。莫道君行早,更有早行人。莫信直中直,须防仁不仁。山中有直树,世上无直人。 自恨枝无叶,莫怨太阳偏。大家都是命,半点不由人。 一年之计在于春,一日之计在于寅,一家之计在于和,一身之计在于勤。 责人之心责己,恕己之心恕人。守口如瓶,防意如城。 宁可负我,切莫负人。再三须重事,第一莫欺心。虎生犹可近,人熟不堪亲。来说是非者,便是是非人。 远水难救近火,远亲不如近邻。有茶有酒多兄弟,急难何曾见一人。 人情似纸张张薄,世事如棋局局新。 山中自有千年树,世上难逢百岁人。 力微休重负,言轻莫劝人。无钱休入众,遭难莫寻亲。 平生莫作皱眉事,世上应无切齿人。 士者国之宝,儒为席上珍。若要断酒法,醒眼看醉人。 求人须求英雄汉,济人须济急时无。 渴时一滴如甘露,醉后添杯不如无。 久住令人嫌,贫来亲也疏。酒中不语真君子,财上分明大丈夫。 出家如初,成佛有余。积金千两,不如明解经书。养子不教如养驴,养女不教如养猪。 有田不耕仓廪虚,有书不读子孙愚,仓廪虚兮岁月乏,子孙愚兮礼义疏。 同君一夜话,胜读十年书。人不通今古,马牛如襟裾。 茫茫四海人无数,哪个男儿是丈夫。 白酒酿成缘好客,黄金散尽为收书。 救人一命,胜造七级浮屠。城门失火,殃及池鱼。 庭前生瑞草,好事不如无。欲求生富贵,须下死工夫。 百年成之不足,一旦坏之有余。 人心似铁,官法如炉。善化不足,恶化有余。 水太清则无鱼,人太急则无智。知者减半,省者全无。 在家由父,出嫁从夫。痴人畏妇,贤女敬夫。是非终日有,不听自然无。 宁可正而不足,不可邪而有余。宁可信其有,不可信其无。 竹篱茅舍风光好,道院僧房总不如。 命里有时终须有,命里无时莫强求。 道院迎仙客,书堂隐相儒。庭栽栖凤竹,池养化龙鱼。 结交须胜己,似我不如无。但看三五日,相见不如无。 人情似水分高下,世事如云任卷舒。会说说都市,不会说屋里。 磨刀恨不利,刀利伤人指;求财恨不多,财多害自己。 知足常足,终身不辱。知止常止,终身不耻。 有福伤财,无福伤己。差之毫厘,失之千里。若登高必自卑,若涉远必自迩。三思而行,再思可矣。 使口不如自走,求人不如求己。 小时是兄弟,长大各乡里。妒财莫妒食,怨生莫怨死。 人见白头嗔,我见白头喜。多少少年亡,不到白头死。 墙有缝,壁有耳。好事不出门,恶事传千里。 贼是小人,智过君子。君子固穷,小人穷斯滥矣。 贫穷自在,富贵多忧。不以我为德,反以我为仇。 宁向直中取,不可曲中求。人无远虑,必有近忧。 知我者谓我心忧,不知我者谓我何求。 晴乾不肯去,直待雨淋头。成事莫说,覆水难收。 是非只因多开口,烦恼皆因强出头。 忍得一时之气,免得百日之忧。近来学得乌龟法,得缩头时且缩头。 惧法朝朝乐,期公日日忧。人生一世,草生一春。 白发不随老人去,看来又是白头翁。 月到十五光明少,人到中年万事休。 儿孙自有儿孙福,莫为儿孙作马牛。人生不满百,常怀千岁忧。今朝有酒今朝醉,明日愁来明日忧。路逢险处难回避,事到头来不自由。药能医假病,酒不解真愁。 人贫不语,水平不流。一家养女百家求,一马不行百马忧。 有花方酌酒,无月不登楼。三杯通大道,一醉解千愁。 深山毕竟藏猛虎,大海终须纳细流。 惜花须检点,爱月不梳头。大抵选他肌骨好,不傅红粉也风流。 受恩深入宜先退,得意浓时便可休。 莫待是非来入耳,从前恩爱反为仇。 留得五湖明月在,不愁无处下金钩。 休别有鱼处,莫恋浅滩头。去时终须去,再三留不住。 忍一句,息一怒,饶一着,退一步。三十不豪,四十不富,五十将相寻死路。 生不认魂,死不认尸。父母恩深终有别,夫妻义重也分离。 人生似鸟同林宿,大限来时各自飞。 人善被人欺,马善被人骑。人无横财不富,马无夜草不肥。 人恶人怕天不怕,人善人欺天不欺。善恶到头终有报,只争来早与来迟。 黄河尚有澄清日,岂可人无得运时。得宠思辱,安居虑危。念念有如临敌日,心心常似过桥时。 英雄行险道,富贵似花枝。人情莫道春光好,只怕秋来有冷时。 送君千里,终须一别。但将冷眼看螃蟹,看你横行到几时。 见事莫说,问事不知;闲事莫管,无事早归。 假若染就真红色,也被旁人说是非。 善事可作,恶事莫为。许人一物,千金不移。 龙生龙子,虎生豹儿。龙游浅水遭虾戏,虎落平川被犬欺。 一举首登龙虎榜,十年身到凤凰池。 十年窗下无人问,一举成名天下知。 酒债寻常行处有,人生七十古来稀。 养儿代老,积谷防饥。鸡豚狗彘之畜,无失其时,数口之家,可以无饥矣。 常将有日思无日,莫把无时当有时。 时来风送滕王阁,运去雷轰荐福碑。 入门休问荣枯事,观看容颜便得知。 官清司吏瘦,神灵庙祝肥。息却雷霆之怒,罢却虎狼之威。饶人算之本,输人算之机。好言难得,恶语易施。 一言既出,驷马难追。道吾好者是吾贼,道吾恶者是吾师。 路逢险处须当避,不是才人莫献诗。 三人同行,必有吾师焉。择其善者而从之,其不善者而改之。 少小不努力,老大徒伤悲。人有善愿,天必佑之。 莫吃卯时酒,昏昏醉到酉。莫骂酉时妻,一夜受孤凄。 种麻得麻,种豆得豆。天网恢恢,疏而不漏。 见客莫向前,做客莫向后。宁添一斗,莫添一口。 螳螂捕蝉,岂知黄雀在后。 不求金玉重重贵,但愿儿孙个个贤。 一日夫妻,百世姻缘。百世修来同船渡,千世修来共枕眠。 杀人一万,自损三千;伤人一语,利如刀割。 枯木逢春犹再发,人无两度再少年。未晚先投宿,鸡鸣早看天。 将相顶头堪走马,公侯肚里好撑船。富人思来年,贫人思眼前。 世上若要人情好,赊去物件莫取钱。死生有命,富贵在天。 击石原有火,不击乃无烟。人学始知道,不学亦徒然。 莫笑他人老,终须还到老。但能依本分,终须无烦恼。 君子爱财,取之有道。贞妇爱色,纳之以礼。 善有善报,恶有恶报;不是不报,日子未到。人而无信,不知其可也。